**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 11.05.2025, ora 08.00 – 12.05.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 12.05.2025, ora 08.00**

**RÂURI:**

**Debitele au fost în creștere** datorită precipitațiilor căzute în interval și propagării pe râurile din bazinele superioare ale Mureşului, Jiului, Argeşului, Ialomiței, bazinul superior şi mijlociu al Oltului şi pe râurile din Dobrogea şi numai prin propagare pe Prut şi pe cursul inferior al Siretului.

Pe râurile din bazinele Vişeu, Iza, Tur, Someş, Crasna, Barcău, Vedea, Bistrița, Moldova, Suceava, Bârlad, bazinele superioare ale Crişurilor şi bazinele mijlocii şi inferioare ale Jiului, Argeşului şi Ialomiței, bazinul inferior al Oltului și afluenții Prutului, debitele au fost relativ staționare, iar pe celelalte râuri, debitele au fost, în general, în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele superioare ale Mureșului, Oltului și Buzăului şi unii afluenți ai Trotuşului şi Bistritei, iar mai mici (sub 30%) pe râurile din bazinele hidrografice: Someşul Mic, Crasna, Barcău, Crişul Repede, Lotru, Vedea, Rm. Sărat, Bârlad, Jijia, unii afluenții ai Mureşului inferior, ai Oltului inferior și ai Argeșului superior.

În interval au fost emise două **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare**, exceptând râurile din Banat şi Crişana unde vor fi în scădere.

Sunt posibile scurgeri importante pe versanți, torenți şi pâraie, viituri rapide pe unele râuri mici, din zonele de deal și munte cu posibile efecte de inundații locale şi creșteri de debite şi niveluri.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țară (secțiunea Baziaș) în intervalul 11-12.05.2025 a fost în creștere, având valoarea de 4800 m3/s**, sub media lunii **mai (7250 m3/s).**

În aval de Porţile de Fier debitele au fost în creștere pe sectorul Gruia –Tr. Măgurele și în scădere pe sectorul Zimnicea – Tulcea.

**Debitul la intrarea în** **țară (secțiunea Baziaș) va fi în creștere (5200 m3/s).**

În aval de Porțile de Fier debitele vor fi în creștere pe sectorul Gruia – Oltenița, staționare la Călărași și în scădere pe sectorul Cernavodă - Tulcea.

**2.** **Situaţia meteorologică în intervalul 11.05.2025, ora 08.00 – 12.05.2025, ora 08.00**

**În ţara,** valorile termice diurne au scăzut față de intervalul anterior în nord-vestul, nordul și nord-estul țării, astfel încât, în aceste zone au caracterizat o vreme deosebit de rece, cu abateri negative de 7...13 grade. În celelalte regiuni, desi s-a încălzit, regimul termic a fost în continuare ușor sub norme. Cerul a prezentat înnorări și s-au semnalat averse ziua în Crișana, Maramureș, Transilvania și Moldova, iar mai ales spre seară și în prima parte a nopții local în Dobrogea și în Muntenia, pe arii restrânse în Oltenia și cu totul izolat în Banat. În nordul Munteniei și în Dobrogea s-au semnalat descărcări electrice. La munte, în general la altitudini de peste 1500 m, au fost și precipitații sub formă de lapoviță și ninsoare. Cantitățile de apă au depășit izolat 15 l/mp (jumătatea de nord a Carpaților Orientali și a Dobrogei). Vântul a suflat slab și moderat, cu intensificări (45...55 km/h) în Transilvania, pe arii restrânse în Dobrogea, Muntenia, sudul Moldovei și sud-estul Banatului, precum și la munte, cu rafale mai mari pe crestele Munților Apuseni (65 km/h). Temperaturile maxime au fost cuprinse între 6 grade la Piatra Neamț și 23 de grade la Calafat și Turnu Măgurele, iar la ora 06 se înregistrau valori termice cuprinse între -3 grade la Miercurea Ciuc și 10 grade la Constanța, Constanța-dig și Mangalia. Noaptea, pe arii restrânse, s-a format ceață, cu precădere în jumătatea nordică, iar spre sfârșitul intervalului s-a depus brumă în Maramureș, estul Transilvaniei și în Moldova.

***Observație:*** *au fost emise* ***6 atenționări cod galben pentru fenomene meteorologice periculoase imediate*** *.*

**La Bucureşti,** vremea s-a încălzit față de intervalul anterior, astfel încât valorile termice s-au apropiat de mediile caracteristice perioadei. Cerul a fost variabil, cu înnorări seara și la începutul nopții, când în unele cartiere a plouat slab. Vântul a suflat slab și moderat, cu unele intensificări în partea a doua a intervalului. Temperatura maximă a fost de 21 de grade la Afumați și Băneasa și 22 de grade la Filaret, iar la ora 06 se înregistrau 6 grade la Filaret și Băneasa și 7

grade la Afumați.

**3. Prognoza meteorologică în intervalul 12.05.2025, ora 08.00 – 13.05.2025, ora 08.00**

**În ţara,** vremea va fi deosebit de rece pentru această dată în cea mai mare parte a țării. Cerul va avea înnorări și temporar va ploua, pe parcursul zilei în Transilvania, local în Maramureș și Moldova, pe arii restrânse în Oltenia și Muntenia și izolat în celelalte regiuni, iar noaptea, îndeosebi în sudul teritoriului. Ploile vor avea și caracter de aversă, trecător vor fi posibile descărcări electrice, iar izolat va cădea grindină sau măzăriche. La munte, la altitudini în general de peste 1500 m vor fi precipitații sub formă de lapoviță și ninsoare și se va mai depune strat de zăpadă.

Cantitățile de apă vor depăși cu totul izolat 10...15 l/mp, în special în zona Carpaților Meridionali. Vântul va sufla slab și moderat, cu ușoare intensificări în sud-est, dar de scurtă durată și în timpul averselor. Temperaturile maxime se vor încadra între 10 și 21 de grade, cu cele mai ridicate valori în sud-vestul Olteniei, iar cele minime între 2 și 10 grade, mai scăzute pe alocuri în Transilvania, unde se va forma brumă. Pe areale mici vor fi condiții de ceață.

**La Bucureşti,** vremea va fi deosebit de rece pentru această dată. Temperatura maximă, mai scăzută față de ziua precedentă, va fi de 16...17 grade, iar cea minimă va fi de 6...8 grade. Cerul va fi temporar noros și vor fi condiții ca trecător să plouă slab. Vântul va sufla slab și moderat.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**